# 


# 6ος ΔΙΑΣΧΟΛΙΚΟΣ ΔΙΑΓΩΝΙΣΜΟΣ

ΔΗΜΙΟΥΡΓΙΚΗΣ ΓΡΑΦΗΣ   
ΛΥΚΕΙΩΝ Α΄ ΑΘΗΝΑΣ   
*Δημήτρης Αρμάος*

# Προκήρυξη

***Δημήτρης Αρμάος***

«*Ένας ονειροδρόμος, οπαδός των δισταγμών,/ ένας αμφισβητούμενος, μια ύπαρξη εν κινδύνω*» *(Δ.Α.) . Ο Δημήτρης Αρμάος ήταν τεχνίτης του λόγου και δάσκαλος της τεχνικής αυτής. Φιλόλογος, εκπαιδευτικός στο 2ο Πειρ. Λύκειο Αθηνών, ποιητής, κριτικός, δοκιμιογράφος, μεταφραστής και επιμελητής εκδόσεων, άφησε ισχυρό αποτύπωμα στους μαθητές του και τους συναδέλφους του, στον χώρο των εκδόσεων και του βιβλίου αλλά και στο πρόγραμμα σπουδών Λογοτεχνίας. Έφυγε το 2015 σε ηλικία 56 ετών.*

Το **2ο Πρότυπο ΓΕΛ Αθηνών**, σε συνεργασία με το **1ο Πρότυπο ΓΕΛ Αθηνών**, το **Πειραματικό Σχολείο του Πανεπιστημίου Αθηνών**, το **Καλλιτεχνικό Σχολείο Αθηνών**, το **18ο ΓΕΛ Αθηνών**, το **12ο ΓΕΛ Αθηνών** και το **5ο ΓΕΛ Ηλιούπολης**, προσκαλεί τις μαθήτριες και τους μαθητές των Λυκείων Α΄ Αθήνας στον **6ο Διασχολικό Διαγωνισμό Δημιουργικής Γραφής «Δημήτρης Αρμάος»** για το σχολικό έτος 2024-2025.

Στόχος του Διαγωνισμού είναι οι μαθήτριες και οι μαθητές να συμμετάσχουν σε δραστηριότητες που ενισχύουν τις πνευματικές αξίες, την αυτοέκφραση, τη δημιουργικότητα, την άμιλλα, δίνοντας βήμα στην εφηβική ευαισθησία που συχνά το σύγχρονο εκπαιδευτικό σύστημα δεν καταφέρνει να ελευθερώσει και να αναδείξει. Παράλληλα, στοχεύει στην αλληλεπίδραση των ανήλικων συγγραφέων με τους καθηγητές τους, καθώς και με συμμαθητές άλλων λυκείων, ενδυναμώνοντας τον ρόλο του σχολείου ως πυρήνα διαμόρφωσης πολιτισμικού και κοινωνικού ιστού.

**Συμμετοχή:**Δικαίωμα συμμετοχής έχουν όλοι οι μαθητές και όλες οι μαθήτριες των παραπάνω Λυκείων καθώς και κάθε άλλου Λυκείου της Α΄Αθήνας. Κάθε μαθητής/τρια μπορεί να συμμετάσχει με ένα έργο ανά είδος – ατομικό ή ομαδικό – το οποίο πρέπει να είναι **πρωτότυπο** και **αδημοσίευτο**.   
Τα είδη που γίνονται δεκτά είναι:

(1) Διήγημα, (2) Δοκίμιο, (3) Θεατρικό έργο, (4) Σενάριο, (5) Ποίημα, (6) Στίχοι τραγουδιού, (7) Graphic novel

**Θέμα:** Το θέμα κάθε έργου είναι ελεύθερο.


**Γλώσσα:** Ελληνική.

**Έκταση:** Ως όριο για έργα των κατηγοριών 1, 2, 3 και 4 ορίζονται οι 3.000 λέξεις. Για τα έργα των κατηγοριών 5 και 6, οι 100 στίχοι (ή 800 λέξεις). Τα έργα της κατηγορίας 7 θα πρέπει να έχουν διαστάσεις 10Χ16,5 εκ. (κάθετο προσανατολισμό) και η έκτασή τους να μην ξεπερνά τις 10 σελίδες ή τα 40 καρέ.

**Τρόπος Διεξαγωγής:** Την ευθύνη για τη διεξαγωγή του Διαγωνισμού έχει η Διασχολική Συντονιστική Επιτροπή η οποία αποτελείται από εκπαιδευτικούς των παραπάνω σχολείων. Κάθε διαγωνιζόμενος/η θα υποβάλει το έργο του σε ηλεκτρονική μορφή στη Συντονιστική Επιτροπή τού Σχολείου του, η οποία έχει την ευθύνη της διεξαγωγής στο σχολείο. Τα έργα θα παραδοθούν στη Διασχολική Συντονιστική Επιτροπή και αυτή με τη σειρά της στη Διασχολική Κριτική Επιτροπή με καλυμμένα τα στοιχεία ταυτότητας των διαγωνιζομένων ώστε να διασφαλιστεί το αδιάβλητο του διαγωνισμού.

**Διασχολική Κριτική Επιτροπή:** Η Διασχολική Κριτική Επιτροπή συγκροτείται από συγγραφείς, εκδότες, επιμελητές εκδόσεων, καθηγητές των σχολείων και άλλους ανθρώπους των Γραμμάτων, τα ονόματα των οποίων θα ανακοινωθούν προσεχώς.

**Υποβολή Αιτήσεων & Προθεσμίες:** Αιτήσεις συμμετοχής θα γίνονται δεκτές μέχρι και τις **20 Νοεμβρίου 2024**. Οι μαθητές/ μαθήτριες που ενδιαφέρονται να συμμετάσχουν στον διαγωνισμό μπορούν να δηλώσουν τη συμμετοχή τους συμπληρώνοντας τη σχετική φόρμα την οποία θα ζητήσουν από τα μέλη της Συντονιστικής Επιτροπής του σχολείου τους.

Τα έργα θα πρέπει να υποβληθούν έως και**τις 30 Ιανουαρίου 2025**, στις ηλεκτρονικές διευθύνσεις των μελών της συντονιστικής επιτροπής του σχολείου στο οποίο ανήκουν. Θα οριστεί άμεσα ημέρα ενημέρωσης προς τους διαγωνιζόμενους, στην οποία θα αναφερθούν τα κριτήρια αξιολόγησης και θα απαντηθούν ερωτήματα και απορίες.

**Διακρίσεις:** Θα δοθούν βραβεία και αναμνηστικά συμμετοχής ανά κατηγορία.

**Έκδοση:**Τα βραβευμένα έργα θα αποτελέσουν τόμο που θα εκδοθεί έντυπα και ηλεκτρονικά.

**Εκδήλωση Παρουσίασης:** Τα αποτελέσματα θα ανακοινωθούν σε ειδική εκδήλωση βράβευσης, στο τέλος της σχολικής χρονιάς, όπου θα γίνει απολογισμός-αξιολόγηση των συμμετοχών και των διακρίσεων του διαγωνισμού.

**Η Διασχολική Συντονιστική Επιτροπή του Διαγωνισμού**